寄題宣州太平縣衆樂亭爲孫莘老作
作者：王令
朝代：宋

paragraphs: 令君架亭樂荒幽，得地適與萬景投。
亭成雖名爲衆樂，地僻無客誰與遊。
訟休民去吏隨散，獨有文字與令留。
把書開闔坐自笑，回視令職忘卑陬。
昔聞酒賤喜易醉，今說魚美予何憂。
彈琴有聲尚近俗，要解弦絕以意求。
况持髙懷屈下邑，志氣略與彭澤侔。
身嬰民憂手持版，心愛山水寜非偷。
景好不見但聞說，使我耳目私相仇。
亭前行跡不破草，亭下野鳥常喧啾。
山雲朝嘘翠巘出，海月夜下清溪浮。
春花夏蔭已有愛，况使風雪回冬秋。
惜予不得與快意，共上岑崒望九州。
黄山聞好眼未識，夢想欲到迷無由。
圖傳粉墨固未好，願假壮筆一攬收。
果逢来篇騁雄勝，若執造化窮凋鎪。
一時文工豈不偉，千里寄我何以酬。
耳昏俗語久欲洗，爲我一謝山前流。